Artisjokke met knoffel-suurlemoenbotter | SARIE
Artisjokke met knoffel-suurlemoenbotter	deur Barbara Joubert
Dis nou die seisoen vir artisjokke. Dié wonderlike vars bestanddeel werk veral goed as voorgereg. En dis een van die maklikste geregte om te maak.
6 groot artisjokke
Sny die steel van die artisjokke af. Bring ’n kastrol met baie water en so 5 ml sout tot kookpunt. Plaas artisjokke in kookwater. Hoe lank jy die artisjokke kook, gaan afhang van hoe groot hulle is. As jou artisjokke so groot soos ’n krieketbal is, sal dit sowat 10 minute duur. Toets deur ’n pennetjie in te druk waar jy die steel afgesny het. As dit sag is, kan jy die artisjokke uit die water haal en dadelik saam met die knoffel-suurlemoenbotter voorsit.
200 g (220 ml) botter
Smelt die botter saam met die knoffel in ’n kastrol. Voeg suurlemoensap by en sit voor saam met artisjokke. Gebed vir ‘n bottel | Jan se twak
← Aan my beste vriend
‘n Gespook met spoke →
Gebed vir ‘n bottel	Posted on 2012/09/22	by Jan Twak Dit is net na elf die aand toe Oom Sors Duvenhage die oproep kry. As ouderling beteken ’n oproep so laat in die aand net een ding en as hy hom met sy kamerjas en pantoffels na die telefoon haas wonder hy wie van sy wyk nou die ewige betree het.
Dit is ’n baie besope Wolf Terblanche wat hom bel. Die agtergrondgeluide is onmiskenbaar dié van die tiekieboks by die hotel: “Oom Shorrss!” sleep Wolf voort en hy klink erg aangedaan. “Oom, ek kan nie meer nie, ek wil dié ding losshh!”
Oom Sors luister opgewonde. Hy is ook glad nie meer ontsteld oor die tyd nie. Mense kom op snaakse tye tot inkeer en om ’n verlore skaap te red vra nie tyd van dag of nag nie. Van al die mense in sy wyk is Wolf die enigste waarvan Oom Sors nou nie eintlik sou kon voorspraak maak by die poorte nie. Die bottel en Wolf kom al ’n lang pad saam. Eintlik is dit meer as een bottel. Op ’n slag. Vir Wolf om net een bottel op ’n slag te drink is gelykstaande aan ’n romantiese skemerkelkie op ’n eerste date. En dan is daar nog die goed wat mense praat oor wit drank. Wolf drink Cane in die aand en Vodka deur die dag. Wolf glo mens kan nie Vodka ruik nie en ’n mens wil darem soortvan respektabel by die werk lyk en ruik. Die platteland skop nie sommer sy probleme weg nie en wonder bo wonder het Wolf al die jare nog sy pos as laaimeester by die stasie gehou. Die stasiemeester het later van tyd maar vir Wolf ’n kantoor aan die agterkant van die een pakhuis laat bou, sodat hy sy ongeneeslike vermaak ten minste uit die publieke oog kon geniet. Ten minste was Wolf goed in sy werk, dronk, minder dronk, maar nooit heeltemal nugter nie.
Oom Sors het ’n warm gevoel op die hart terwyl hy na Wolf se gesanik luister: “Ek wil dit lossh Oom, ek wil dit lossssh! Ek willlll dit nou finaallllll losssshhh!”
Oom Sors besef elke mens ontdek seker maar self in hom ’n versadigingspunt. Wanneer genoeg nou uiteindelik die dag genoeg is. Wolf is op daardie punt en Oom Sors weet hulle moet slaan terwyl die ysters nog warm is. Synde ’n diep kerkmens, glo Oom Sors in die krag van gebed. Hy reël met Wolf om hom dadelik by Dominee Berry se pastorie te kry. In ’n geval soos Wolf s’n moet die spreker van die gebed darem soortvan ’n rang hê. ’n Hierjy gebed van ’n ouderling sal nie die bottels weghou nie. Wolf klink skepties oor die bid ding.
“Isssh jy sssheker dit shall werk Oom Shorrrs?”
“Broer, die krag van gebed ken nie eindes of beperkinge nie. Ek bel solank vir Dominies Berry en sê ons kom.”
Nadat Wolf die telefoon neergesit het en beloof het hy sal Oom Sors by die pastorie ontmoet, bel Oom Sors die leraar. Half deur die slaap is Dominee Berry egter net so opgewonde oor die verlore siel wat terugkom huis toe. Hy sal solank voorberei. Ter ondersteuning van die gemeenskaplike goeie doel, bel Oom Sors ook vinnig ’n paar ouderlinge en sy diaken. Hy vertel hulle van Wolf se voornemens. Hulle moet saamkom. Die krag van gebed lê in die aantal mense wat saam daaroor bid. En met Wolf gaan hulle gebed elke greintjie krag nodig hê.
Niemand kon seker vir Wolf blameer dat hy nie geweet het waar die pastorie is nie. Na ’n betreklike ongelukkige insident tydens ’n Nagmaal jare terug, is Wolf persona non grata by die kerk en al sy instellings verklaar. Die grootste fout wat hy kon maak is om eerste aan Tannie Sarie Eksteen se deur te klop. Sy werk by dorp se handsentrale en het al werksaanbiedinge van beide BBC en Sky News gehad. Sy beduie vir Wolf in die regte rigting van die pastorie, maar met ’n ompad. Sy het eers ’n paar oproepe om te maak en dan wil sy self gaan kyk.
“Ek wil dit losssh my antie. Ek willll dit lossh! Ek kannie meer nie,” sanik hy in haar rigting terwyl hy in die straat afslinger. Tannie Sarie is reeds besig met haar eerste oproep.
’n Halfuur later staan die hele kerkraad in die pastorie se tuin en wag. Dominee Berry het maar die sarsie uitgeskuif tuin toe, die pastorie se massiewe sitkamer het te klein geword. Dominee van Staden van die buurdorp het ook deurgejaag saam met ’n paar gerespekteerde ouderlinge van sy gemeente. Pastoor Vonnie is ook daar en hy sien uit na die gebeurtenis. Hy het lanklaas geleentheid gehad om duiwels uit te dryf.
Oom Sors het net begin bekommerd raak dat Wolf nie gaan opdaag nie, toe hy die skare mense in die pad sien aankom. Dit lyk min of meer na die hele dorp en heel voor slinger Wolf. Hy het in sy soektog na die pastorie by nog ’n paar huise aangeklop en sy voornemens aan almal vertel. Almal ken vir Wolf en almal wil sy pastorale genesing aanskou.
Daardie aand bid Dominee Berry lank en innig. Sommer daar in die pastorie se tuin met die hele gemeenskap as ooggetuies. Dis ’n gebed uit die hart en hy gaan haal hom vêr in die geskiedenis. Sommer al daar by die druiwepriële in die paradys. En Noag se misbruik van die voggies en die skaamte wat hy oor die familie gebring het. Dominee bid oor die straf van dié wat volhard in hul sondes, maar veral oor die vergifnis van dié wat dit los. Dominee sê dankie vir die openbaring wat oor Wolf gekom het en dat hy nou uiteindelik die bottel gaan los en ’n voorbeeldige lid van die samelewing gaan word.
“Shkuuuus Dominies, maar ek dink daarssh ’n mishverstand!” roep Wolf skielik en daar is ’n geskokte stilte oor die skare mense. Niemand het dit nog gewaag om Dominee Berry in die middel van ’n gebed te onderbreek nie. Selfs Pastoor Vonnie haal sy hande uit die lug uit.
“Ja, broer?” sê-vra Dominee Berry. Hy is hoopvol op een of ander teken van Bo wat Wolf gedurende die gebed gekry het. Dat hy nou daaroor wil getuig.
Wolf praat weer: “Shkuuuus Dominies, maar ek dink hiersh ’n moerse mishverstand! Ek wil nie die drank losssh nie, ek wil my vrou lossh!”
This entry was posted in Uncategorized and tagged Afrikaans, alkoholis, homor, staaltjie. Bookmark the permalink.	← Aan my beste vriend
4 Responses to Gebed vir ‘n bottel
Toortsie sê:	2012/09/25 om 09:04	LLEN!!! Het GEDINK daar sou ‘n kinkel in een of ander kabel wees…… 🙂
Antwoord	Jan Twak sê:	2012/09/25 om 19:09	Jy ken my te goed!
Antwoord	Karin De Jager sê:	2012/09/22 om 10:03	lol – vir sy vrou “lossh” kan ook gebid word ne! – shame arme man!
Antwoord	Jan Twak sê:	2012/09/23 om 09:34	Wel terwyl almal nou so bymekaar was, kon hulle seker maar vir die huwelik of gebrek daaraan bid.
Argiewe	Oktober 2015
RSS SkakelRSS - BydraesRSS - Kommentaar
Besoeke	47,591 mense is nou vol twak gestop
Mees gelese plasings	Aan my beste vriend	Die prys van Lus	So moet 'n toilet mos spoel!	Die verdwaalde (duif)boer	Grofgeskut vir 'n inbreker	Dieng-Dong-Toets	Noodplan as jy die Lotto wen	Jan se twak	Create a free website or blog at WordPress.com.